Tieners vas ná skietery met polisieArgieffoto Ses tieners is Vrydagaand in Durban in KwaZulu-Natal in hegtenis geneem nadat hulle in ŉ skietgeveg met polisiebeamptes betrokke was. Brig. Jay Naicker, woordvoerder van die polisie, sê in ŉ verklaring polisiebeamptes van die noorde van die stad het ŉ verdagte motor opgemerk waarna hulle probeer het om die motor tot stilstand te dwing. Die insittendes van die motor, almal tussen 15 en 16 jaar oud, het egter met die motor weggejaag waarna die polisiebeamptes die motor agternagesit het. Volgens Naicker het die tieners by Dumisane Makhaye-hoofweg skote op die polisievoertuig afgevuur. ŉ Skietgeveg tussen die twee partye het gevolg en een van die tieners is in die proses gewond. Die gewonde tiener is onder polisiebewaking na ŉ hospitaal geneem en sy makkers is op die plek in hegtenis geneem en na die Greenwood Park-polisiestasie geneem waar hulle van poging tot moord en die onwettige besit van vuurwapens en ammunisie aangekla is. Die tieners is sedertdien in die sorg van hul ouers vrygelaat en sal na verwagting Maandag in die Durban-landdroshof verskyn, sê Naicker. Die gewonde tiener sterk in die hospitaal aan.